Rebild Kommune ligger i sit budgetforslag op til at plejecenteret i Øster Hornum skal lukke i sin nuværende form.

I mere end 50 år har der været i plejehjem i Øster Hornum. De sidste mange år har plejehjemmet været et samlingssted for flere beboere i byen, for op mod 50 frivillige hjælper hvert eneste år med at stable arrangementer på benene for plejehjemmets beboere. Men nu kan snart være fortid med byens samlingspunkt. - Det er skræmmende forfærdeligt, hvis det lukker, fordi der er så mange af byens borgere, der er involveret i Birkehøj, siger Charlotte Eilbark, der er formand for Øster Hornum Borgerforening. Moderniserede ældreboliger I de kommende år skal alle kommuner nemlig ud at finde besparelser. Det gælder også Rebild Kommune, hvor plejehjemmet ligger, og de har i deres budgetforslag lagt op til at plejehjemmet ikke skal fortsætte i sin nuværende form, men i stedet laves til moderniserede ældreboliger, hvor kan være mulighed for at have en sygeplejerske eller fysioterapeut tilknyttet, men ikke 24 timer i døgnet som på et plejehjem. - Her foreslår vi den her nye type boliger, fordi vi kan se, at der bliver en større gruppe af ældre, der efterspørger det, siger Jeanette Sagan (K), der er udvalgsformand for ældre-, pleje- og omsorgsudvalget i Rebild Kommune. - Det har de prøvet før med de seniorboliger, der var tilknyttet, men de blev ikke belagt, så de er blevet lavet om til almene boliger, så det er bare det, der vil ske om igen, tilføjer Charlotte Eilbark. I kommunalvalgkampen sidste år var plejehjemmets eksistens også et emne. Dengang blev plejehjemmets fremtid også diskuteret på et borgermødel, og her tilkendegav flere partier, at de ville bevare plejehjemmet. Nu har røgen og dampen fra valgkampen lagt sig, og med det kan beboerne i Øster Hornum se, at løftet om at bevare plejehjemmet er væk. - Selvfølgelig er det jo svært at tro på, at de vil os det bedste i lokalsamfundet, når de lover én ting, og der så kort tid efter sker noget andet, fortæller Charlotte Eilbark. Ældretilbud skal fremtidssikres, mener kommune I Rebild Kommune ser de ikke forslaget som en decideret lukning af plejecenteret, men i stedet en udvikling af Birkehøj Plejecenter i Øster Hornum og kommunens ældretilbud, der ifølge kommunen fremover skal være mere specialiseret. - For at kunne følge med i den omstilling og udvikling, der hele tiden sker netop på ældreområdet og deres sundhedstilstand, så er vi nødt til at kigge ind i en tid, hvor det er større enheder, siger Jeanette Sagan (K). Tirsdag aften har borgerne i Øster Hornum inviteret til endnu et borgermøde, og igen skal det handle om byens plejecenter. Hallen, hvor mødet skal holdes, kan rumme 100 mennesker, men rygterne går på, at der kommer langt flere end det - for i Øster Hornum håber de, at de kan ændre politikernes holdning: - Vi må bare have tiltroen til, at vi med det opråb, som Øster Hornum kommer med, kan få dem til at forstå, hvor vigtig Birkehøj er for byen og de lokale borgere, slutter Charlotte Eilbark. Jeanette Sagan deltog ikke selv ved borgermødet i Øster Hornum i forbindelse med kommunalvalgkampen, men tirsdag aften vil hun være med til borgermødet.